答王允中聖推
作者：劉跂
朝代：宋

paragraphs: 長安重行樂，寒食及佳辰。
聯翩出遊宴，閭巷無居人。
動靜各有趣，拂我朱絲塵。
分將幽獨心，守此濩落身。
斯豈衆所然，獨子何殷勤。
叩門隨謁入，俯仰色甚真。
從容一笑粲，不覺傾蓋新。
念昔各從宦，宿亳爲近鄰。
溢言相引重，嗟我曾未聞。
乃知國寶拙，不悟王綏仁。
高談喜未定，佳句意益珍。
幾有按劍感，驚怪惠好頻。
子方赴吏集，朝暮旅食貧。
不忍拜馬足，會且掃朱門。
獨肯閒見我，惟子欲何云。
乃言人生世，取舍理莫均。
譬之平地水，東西南北分。
感此重拜嘉，幸子長相親。